Egidijus Vareikis

Egidijus Vareikis (g. 1958 m. kovo 26 d. Kaune) – chemikas, politologas, Lietuvos politinis bei visuomenės veikėjas.

 Biografija 
1976 m. aukso medaliu baigė Kauno 7-ą vidurinę mokyklą. 1981 m. baigė Vilniaus valstybinio universiteto Chemijos fakultetą, įgijo chemijos dėstytojo specialybę. 1989 m. apgynė gamtos mokslų daktaro disertaciją. 1990 m. stažavo Sen Polio universitete (Kanada), Milvokio Marquette universitete (JAV), 1992–1993 m. Universitetiniame aukštųjų tarptautinių studijų institute Ženevoje (Šveicarija), 1996 m. Budapešto Vidurio Europos universitete (Vengrija), 1997 m. Pirsono taikos palaikymo centre (Kanada), pagal TEMPUS programą Didžiojoje Britanijoje.

1981–1990 m. TSRS Mokslų akademijos Eksperimentinės endokrinologijos ir hormonų chemijos instituto Kauno filialo jaunesnysis mokslinis bendradarbis. 1990–1991 m. leidyklos „Katalikų pasaulis“ Apžvalgų skyriaus redaktorius, žurnalo „Naujasis židinys“ Apžvalgų skyriaus vedėjas. 1991–1992 m. Aukščiausiosios Tarybos – Atkuriamojo Seimo Valstybės atkūrimo komisijos patarėjas, 1992–1993 m. užsienio reikalų ministro patarėjas. 1993–1994 m. nepriklausomas politikos apžvalgininkas ir komentatorius, leidyklos „Tėvynės sargas“ redaktorius. 1997–2000 m. užsienio reikalų ministro patarėjas. 1995–2004 m. Vytauto Didžiojo universitete ir Vilniaus universiteto Tarptautinių santykių ir politikos mokslų institute skaitė paskaitas tarptautinio saugumo, gynybos, Europos integracijos temomis. 1997–2000 m. Politikos mokslų ir diplomatijos instituto Politologijos katedros vedėjas.

Buvo Lietuvos krikščionių demokratų partijos narys, Moderniųjų krikščionių demokratų sąjungos narys, Liberalų ir centro sąjungos narys, nuo 2004 m. Tėvynės sąjungos narys.

2000–2004 m. Seimo narys, išrinktas pagal Naujosios sąjungos (socialliberalų) sąrašą. Valstybės valdymo ir savivaldybių, Užsienio reikalų komitetų narys, Europos reikalų komiteto pirmininko pavaduotojas. 2003–2004 m. Lietuvos Respublikos Seimo stebėtojas Europos Parlamente. Seimo narys, išrinktas pagal Tėvynės sąjungos (konservatoriai, politiniai kaliniai ir tremtiniai, krikščioniškieji demokratai) sąrašą. Laimėjo 2016 m. Lietuvos Respublikos Seimo rinkimuose.

Tarptautinės katalikų spaudos sąjungos (UCIP) narys. Buvo Atlanto sutarties Lietuvos bendrijos prezidentas, asociacijos „Lietuva - Ičkerija“ pirmininkas, Lietuvos ateitininkų federacijos narys. Publikavo keliasdešimt mokslinių straipsnių bei šimtus straipsnių periodinėje spaudoje.

1992 m. Tarptautinės katalikų spaudos sąjungos apdovanotas už vertybių propagavimą, 1993 m. Kroatijos katalikų spaudos sąjungos apdovanotas už rašinius karo temomis. 2002 m. apdovanotas NATO atminimo medaliu, 2004 m. įteiktas Lietuvos valstybės ordino „Už nuopelnus Lietuvai“ Karininko kryžius. Moka anglų, rusų, vokiečių, prancūzų, lenkų kalbas. Žmona Rozvita, vaikai Martynas (1982–1996 m.), Aistė.

 Bibliografija 
 Dinozaurėjanti Europa: emociniai – politiniai svarstymai. Vilnius: Strofa, 2002 m.;
 Tarptautinis ir nacionalinis saugumas. VDU leidykla, 2005 m.
 Skaistyklos Evangelija, Lietuvos Karo Akademija, 2023 m.
Vertimai:
 Rudolph Guiliani. Lyderis. Vilnius Eugrimas, 2006 m.

 Nuorodos 
 2008 m. Lietuvos Respublikos Seimo rinkimai2008 m. Lietuvos Respublikos Seimo rinkimai - Tėvynės sąjunga - Lietuvos krikščionys demokratai - Iškelti kandidatai ;
 Egidijaus Vareikio internetinis dienoraštis ;
 Egidijaus Vareikio asmeninė interneto svetainė ;
 Sulaikytas neblaivus vairavęs Seimo narys E. Vareikis.

 Išnašos 

Kategorija:Seimo nariai
Kategorija:Ateitininkai
Kategorija:Lietuvos chemikai